พิษการเมืองไม่กระทบยอดขายบ.ศุภาลัย
การเมืองร้อนไม่กระทบยอดขายศุภาลัย เผย ไตรมาสแรกทะลุเป้า 33% จาก 3,750 ล้านบาท ทำได้ 5 พันล้านบาท&nbsp; ขยับเปิดขายโครงการใหม่เร็วขึ้น คาดทั้งปีขาย 1.5 หมื่นล้านบาท
2 เม.ย. 2553

การเมืองร้อนไม่กระทบยอดขายศุภาลัย เผย ไตรมาสแรกทะลุเป้า 33% จาก 3,750 ล้านบาท ทำได้ 5 พันล้านบาท  ขยับเปิดขายโครงการใหม่เร็วขึ้น คาดทั้งปีขาย 1.5 หมื่นล้านบาท
นายประทีป ตั้งมติธรรม  ประธานกรรมการบริหาร  บริษัท ศุภาลัย เปิดเผยว่า จากสถานการณ์ทางการเมืองในประเทศที่ร้อนแรงในขณะนี้ไม่ได้ส่งผลกระทบกับยอดขายของบริษัทฯในไตรมาสแรก โดยสามารถทำยอดขายได้ 5,000 ล้านบาท ทะลุเป้าที่ตั้งไว้ 3,750 ล้านบาท  หรือสูงกว่าเป้า  33%  และคาดว่าทั้งปีจะสามารถทำยอดขายไม่ต่ำกว่า  1.5 หมื่นล้านบาท  ทำให้บริษัทฯต้อง เร่งเปิดขายโครงการใหม่เร็วขึ้น โดยในไตรมาส 2 ของปีนี้จะมีโครงการใหม่ คือ โครงการบ้านเดี่ยวที่ จ.ภูเก็ต  และบ้านเดี่ยว ย่านรามอินทรา อย่างละ 1 โครงการ และคาดว่า ทั้งปีนี้จะเปิดโครงการใหม่ได้  15 โครงการ
สำหรับในไตรมาสแรก มียอดรับรู้รายได้ 2,700-2,800  ล้านบาท และคาดว่าทั้งปีจะมียอดรับรู้รายได้ 1.1 หมื่นล้านบาท  ขณะที่ยอดขายรอรับรู้หรือแบ็คล็อก ในไตรมาสแรกของปีนี้มีจำนน  1.9   หมื่นล้านบาท  ถือว่าสูงที่สุดในกลุ่มบริษัทพัฒนาอสังหาริมทรัพย์ ซึ่งบางส่วนจะรับรู้ยาวถึงปี  2556   นอกจากนี้บริษัทยังมียอดรอโอนอีก 1,000 ล้านบาท  ภายในเดือนเม.ย-พ.ค. ซึ่งเป็นช่วงที่รัฐบาลต่ออายุมาตรการเฉพาะค่าจดจำนอง และค่าโอน  และมีบ้านสร้างเสร็จพร้อมขายและโอนภายเดือนพ.ค.อีก 700-800 ยูนิต คิดเป็นมูลค่า 3,000-4,000  ล้านบาท 
ส่วนแผนการลงทุนในต่างประเทศนั้น คาดว่าจะเริ่มเห็นได้ชัดในอีก 1-2 ปีข้างหน้า เนื่องจากตลาดในเมืองไทยตอนนี้มีศักยภาพ ที่ยังเติบโตได้ ขณะเดียวกันบริษัทยังพัฒนาโครงการในหัวเมืองใหญ่ เช่นเชียงใหม่ ขอนแก่น โดยเฉพาะที่ หาดใหญ่ จ.สงขลามีโครงการที่พัฒนามากว่า 10 โครงการแล้ว 
ล่าสุด ได้มีการแต่งตั้งนายอธิป พีชานนท์  เป็นกรรมการผู้จัดการ บริษัท จากเดิมดำรงตำแหน่งกรรมการและรองกรรมการผู้จัดการ  โดยงานที่จะรับผิดชอบเพิ่มขึ้น ได้แก่ งานดูแลการก่อสร้าง ทั้งแนวราบและแนวสูง งานบริหารชุมชน งานบริการหลังการขาย และระบบงานต่างๆ   ขณะเดียวกัน บริษัทกำลังศึกษาเทคโนโลยีการก่อสร้างระบบใหม่เพื่อมารองรับกับงานก่อสร้างในปริมาณมาก